Jens Rohde (V), 2005-11-04:
Lovforslaget her har fire hovedelementer.
Det drejer sig først og fremmest om en nedlæggelse af de lokale radio- og tv-nævn.
Det sker på baggrund af, at udstedelsen af fremtidige sendetilladelser nu lægges i det centrale Radio- og tvnævn, og derfor er det helt naturligt, at vi nedlægger de lokale radio- og tv-nævn.
Must carry-forpligtelsen for lokal-tv afskaffes, og strafferammen for pirateri – dvs. nedtagelse af tv-signaler, som man ikke har betalt for, men som man rettelig skulle betale for – forhøjes.
Vi ønsker, at udstedelsen af sendetilladelser skal ske fra et centralt Radio- og tv-nævn i stedet for fra lokale radio- og tv-nævn, og man kan selvfølgelig godt argumentere for, at det er en centralisering.
Men det skal jo holdes op mod retssikkerheden og den sikkerhed, man på de enkelte radiostationer, og hvem der ellers måtte søge om sendetilladelser, skal have for, at der sker en ensartet behandling af ansøgningerne.
Men det sker mildt sagt ikke i dag.
Der er ingen form for retssikkerhed, og det er vigtigt, at den er til stede, fordi vi siden 1983, da lokalradiotanken opstod og DR’s monopol blev brudt, har fået en meget mere professionaliseret medieverden.
Det drejer sig ikke kun om kultur i dag.
Den drejer sig også om erhverv og arbejdspladser, og derfor er det vigtigt, at man har nogle meget klare linjer at rette sig efter, og at man kender lidt bedre til sin fremtid, end tilfældet er for en hel del af de stationer, som er på markedet i dag.
Det er baggrunden for, at vi har valgt at lægge udstedelsen af sendetilladelser i et centralt Radio- og tv-nævn og altså har vægtet retssikkerheden højere end decentraliseringen.
Angående must carry-forpligtelsen for lokaltv vil jeg godt sige, at for Venstres vedkommende er forslaget kun et lille skridt i den rigtige retning.
I min optik burde must carry være et indisk broderi og ikke noget, som stod i dansk lovgivning, for med alle de muligheder, der i dag er for fremførelse af sine budskaber og sine programmer, og alle de platforme, der er, er det ikke Venstres opfattelse, at det burde være nødvendigt at pålægge private foreninger, antenneforeninger m.v. at oppebære visse tv- og radiosignaler.
Derfor ser vi meget positivt på, at der nu bliver taget et lille skridt, nemlig afskaffelse af must carry-reglen for lokal-tv.
Når vi skal i gang med forhandlinger om medieforliget, vil vi tage et alvorligt kig på, om der kan tages yderligere skridt, og om must carry overhovedet er noget, der bør være i dansk lovgivning i dag.
Forhøjelsen af strafferammen for pirateri giver næsten sig selv.
Det er store erhvervsinteresser, der står på spil her, og forudsætningen for, at man overhovedet kan bringe det tv ud til danskerne, som de gerne vil se, f.eks. store sportsbegivenheder, er jo, at man kan betale for det og få nogle penge hjem på det, så det skal selvfølgelig straffes, hvis det er sådan, at nogle ønsker at misbruge det.
Endelig er der tilskudsordningen til de ikkekommercielle lokale radio- og tv-stationer.
Der har i debatten været nogle misforståelser, og det skyldes bl.a., at Mediesekretariatet har fortolket tingene forkert.
Det, vi gør her, er at lave en meget mere ensrettet struktur, som gør det meget mere enkelt for stationerne at søge de enkelte tilskud, fordi de bliver bundet op på sendetilladelsen og ikke alle mulige andre faktorer, sådan som vi reelt set forsøgte at indføre engang, fordi vi havde oplevet en masse svindel med de midler, som var udlagt til lokalradio og -tv.
Virkeligheden har nok været, at det har været en lille smule bureaukratisk at administrere, og derfor støtter vi også, at aftalen med Kulturministeriet samlet set bygger på, at der skal være en mere forenklet struktur, så tilskudsordningen udelukkende knyttes til sendetilladelsen.
Alt i alt er det et godt forslag, som jo er en udmøntning af den aftale, som medieforligspartierne indgik i 2002.